b'\n_START_ARTICLE_\nEdvard Sitar\n_START_SECTION_\n\xc5\xbdivljenje in delo\n_START_PARAGRAPH_\nObiskoval je tekstilno \xc5\xa1olo v Kranju in kon\xc4\x8dal tekstilno \xc5\xa1olo v Leskovcu v Srbiji. Od leta 1941 je bil partizan v Ljubljani. Leta 1942 ga je ujela italijanska fa\xc5\xa1isti\xc4\x8dna vojska in Voja\xc5\xa1ko vojno sodi\xc5\xa1\xc4\x8de ga je obsodilo na dosmrtno je\xc4\x8do zaradi sodelovanja z Osvobodilno fronto. Do kapitulacije fa\xc5\xa1isti\xc4\x8dne Italije leta 1943 je bil v kaznilnici Castelfranco, kjer je bil mu\xc4\x8den. Takoj po vrnitvi v Slovenijo se je vrnil med partizane. Po\xc5\xa1kodovan je bil v roko in se je zdravil v partizanskih bolnicah Franja in Pavla. V tem \xc4\x8dasu je pisal in deklamiral pesmi._NEWLINE_Takoj po vojni je najprej delal na sekretariatu za industrijo, od leta 1946 pa po dekretu v Mariboru z nalogo razvoja izobra\xc5\xbeevanja na podro\xc4\x8dju tehnike. Organiziral je izobra\xc5\xbeevalni program Delavski tehnikum in delal v podjetju Svila. Oblasti so ga za nekaj let poslale v mesto Derventa v Bosni, kjer je organiziral ustanovitev \xc5\xa1ol. Po vrnitvi v Maribor je delal v Mariborski tekstilni tovarni. Leta 1948 in 1956 je bil eden od pobudnikov in organizatorjev ustanovitve Tehni\xc5\xa1ke srednje \xc5\xa1ole, ki se je kasneje preimenovala v Tehni\xc5\xa1ko elektro, strojno in tekstilno \xc5\xa1olo Maribor. Bil je eden od pobudnikov vi\xc5\xa1je\xc5\xa1olskega tehni\xc5\xa1kega izobra\xc5\xbeevanja in leta 1958 bil tajnik komisije za ustanovitev \xc5\xa1ole za obratne in\xc5\xbeenirje. Bil je tajnik Zveze in\xc5\xbeenirjev in tehnikov Maribor, ki je predlagala ustanovitev Vi\xc5\xa1je tehni\xc5\xa1ke \xc5\xa1ole, kar je podprl predsednik Izvr\xc5\xa1nega sveta LR Slovenije Boris Kraigher z besedami, da gre za zametek nove univerze._NEWLINE_Na Mariborskem otoku je organiziral prvo modno revijo v povojni Jugoslaviji. Nastopile so mednarodne manekenke. Za tem je organiziral \xc5\xa1e ve\xc4\x8d modnih revij v drugih delih Jugoslavije._NEWLINE_Edvard Sitar je skupaj z Alojzem Ga\xc4\x8dnikom izumil statve za ro\xc4\x8dno tkanje, ki se po izumiteljih imenujejo SI-GA (Sitar-Ga\xc4\x8dnik), registriral je tudi nekaj drugih patentov._NEWLINE_Bil je avtor ve\xc4\x8d zabavnih popevk. Popevka Prlek, ki jo izvaja Alfi Nipi\xc4\x8d in jo je posnel Berti Rodo\xc5\xa1ek, je bila leta 1971 nagrajena kot najbolj\xc5\xa1a nare\xc4\x8dna popevka na festivalu Vesela Jesen in je prejela drugo mesto med vsemi popevkami leta 1971 po izboru ob\xc4\x8dinstva.'